8. ΑΝΑΓΚ. ΝΟΜΟΣ υπ΄ αριθ. 1077 της 11/11 Φεβρ. 1938 (ΦΕΚ Α΄ 46) Περί τρόπου εκποιήσεως παλαιοτέρου πολεμικού υλικού. Άρθρ.1.-Κατ΄ εξαίρεσιν των κειμένων διατάξεων επιτρέπεται εις τους Υπουργούς των Πολεμικών Υπουργείων κατόπιν γνωμοδοτήσεως των οικείων Γενικών Επιτελείων και αποφάσεως του Α.Σ.Ε.Α., η εκποίησις παλαιοτέρου πολεμικού υλικού μη τελείως ανταποκρινομένου προς τας συγχρόνους πολεμικάς συνθήκας του είδους του. Το προϊόν της εκποιήσεως ταύτης δεν περιέρχεται εις τα οικεία Μετοχικά Ταμεία αλλά περιέρχεται εις το Ταμείον Εθνικής Αμύνης, εάν πρόκειται περί στρατιωτικού υλικού, εις το Ταμείον Εθνικού Στόλου εάν πρόκειται περί υλικού του Β.Ν. και εις το Δημόσιον Ταμείον εγγραφόμενον αυτοδικαίως και αντιστοίχως υπό ίδιον άρθρον εις τας πιστώσεις του εκτάκτου προϋπολογισμού του Υπουργείου της Αεροπορίας, εάν πρόκειται περί υλικού της Βασ. Αεροπορίας, κατατιθέμενον εις πάσας τας περιπτώσεις παρά τη Τραπέζη της Ελλάδος. Το προϊόν της ως άνω εκποιήσεως διατίθεται κανονικώς παρά του αρμοδίου Υπουργείου αποκλειστικώς προς προμήθειαν πολεμικού υλικού και μόνον. Άρθρ.2.-Η κατά το ανωτέρω άρθρ. 1 εκποίησις συντελείται δια δημοσίου πλειοδοτικού διαγωνισμού κατά τα κεκανονισμένα. Άρθρ.3.-Κατ΄ εξαίρεσιν του άρθρ. 2 επιτρέπεται η άνευ πλειοδοτικού διαγωνισμού εκποίησις περί ου το άρθρ. 1 του παρόντος Νόμου και συμφώνως προς τας διατάξεις του αυτού άρθρ. 1 εφ΄ όσον προσφέρεται τιμή τουλάχιστον ίση προς την κατά την εποχήν της εκποιήσεως αξίαν ομοίου υλικού καινουργούς τελευταίου συστήματος και αναλόγου συνθέσεως, της αξίας ταύτης καθοριζομένης κατόπιν γνωμοδοτήσεως του οικείου Γενικού Επιτελείου. Άρθρ.4.-Η τελική έγκρισις και η κατακύρωσις της εκποιήσεως των ως άνω υλικών απόκειται εις την απόφασιν του Α.Σ.Ε.Α. δι΄ αμφοτέρας τας περιπτώσεις εκποιήσεως περί ων ο παρών Νόμος. Άρθρ.5.-Πάσα διάταξις αντικειμένη εις τον παρόντα Νόμον, ισχύοντα από της δημοσιεύσεώς του καταργείται. 